Hercegovina (časopis)
Hercegovina je časopis za kulturno i historijsko naslijeđe, izlazi u Mostaru od 1981. godine i u njemu se objavljuju tekstovi vezani za društvene nauke s područja Hercegovine. U časopisu su do sada objavljivali brojni naučnici i istraživači iz oblasti historije, arheologije, književnosti i jezika. Časopis je srednjeg formata, s mekim povezom i sa crno-bijelim fotografijama i obično broji oko tri stotine stranica, s tiražem od šesto do hiljadu primjeraka. Časopis se može nabaviti u Muzeju Hercegovine u Mostaru. Izdavači časopisa su Muzej Hercegovine Mostar, Arhiv Hercegovine i Zavod za zaštitu kulturno-historijskog i prirodnog nasljeđa Mostar. Časopis je izlazio na latinici i ćirilici. Prvih osam brojeva časopisa je digitalizirano i dostupno je na web stranici Muzeja Hercegovine Mostar.